念衰二首  其二
作者：宋庠
朝代：宋

paragraphs: 衰容覽青銅，寒光了無隠。
照我顛上毛，星星罕餘鬒。
持此將奈何，歲月屢遒盡。
少壯罕聞道，下士乃爲哂。
操綆遽汲深，持矛復夸楯。
任重力疾顛，塗窮計方窘。
上孤明主恩，下違昔賢準。
憂悔從中來，老至非無眹。
尚忝麾守尊，居慚政條敏。
孤心企寒柏，萬境付朝菌。
往失奚足追，來戒或堪引。
明發丘壑情，予將治歸軫。